แบงก์กรุงเทพเปิดแลกธนบัตรที่ระลึก 2 แบบสุดท้าย 9พย.
ธนาคารกรุงเทพ เผย ธนบัตรที่ระลึก 60 พรรษา และ 100 ปีธนบัตรไทย เป็น 2 รูปแบบสุดท้ายที่มี เปิดจ่ายแลก 9 พ.ย. นี้
4 พ.ย. 2559

ธนาคารกรุงเทพ เผย ธนบัตรที่ระลึก 60 พรรษา และ 100 ปีธนบัตรไทย เป็น 2 รูปแบบสุดท้ายที่มี เปิดจ่ายแลก 9 พ.ย. นี้ 
รายงานข่าวจากธนาคารกรุงเทพ จำกัด (มหาชน) ระบุว่า เตรียมเปิดจ่ายแลกธนบัตรที่ระลึกในรัชสมัยรัชกาลที่ 9 ซึ่งได้รับการจัดสรรจากธนาคารแห่งประเทศไทย จำนวน 2 รูปแบบ ประกอบด้วย บัตรธนาคารเนื่องในมหามงคลสมัยที่พระบาทสมเด็จพระปรมินทรมหาภูมิพลอดุลยเดช ทรงเจริญพระชนมพรรษาหกสิบบริบูรณ์ 5 ธันวาคม 2530 ชนิดราคา 60 บาท จ่ายแลกในราคา 60 บาท จำนวน 165,000 ฉบับ และธนบัตรที่ระลึกเนื่องในโอกาสครบรอบ 100 ปี ธนบัตรไทย (ปี 2545) ชนิดราคา 100 บาท จ่ายแลกในราคา 100 บาท จำนวน 150,000 ฉบับ
ทั้งนี้ ธนบัตรดังกล่าวเป็นธนบัตรที่ระลึก 2 รูปแบบสุดท้ายที่ธนาคารแห่งประเทศไทยจะจัดสรรเพื่อนำไปจ่ายแลกให้กับประชาชนในทุกพื้นที่ได้มีโอกาสเก็บไว้เป็นที่ระลึก โดยธนาคารกรุงเทพจะเริ่มเปิดให้จ่ายแลกพร้อมกันในวันพุธที่ 9 พฤศจิกายน 2559 จำกัดจำนวนท่านละ 1 ฉบับเท่านั้น โดยสามารถจ่ายแลกได้ทุกสาขาในเขตกรุงเทพฯ และปริมณฑล และสาขาต่างจังหวัดทั่วประเทศ ทั้งนี้สามารถตรวจเช็ครายชื่อสาขาต่างจังหวัดที่ให้บริการได้ที่ www.bangkokbank.com